ไฟแนนซ์ทูเดย์
โดย...ภูคา
14 ส.ค. 2558

โดย...ภูคา
...หลัง สมหมาย ภาษี รมว.คลัง บอกจะมีการโยกย้ายภายในกระทรวง ทั้งคนที่ได้ขึ้น และคนที่อาจจะดูเหมือนถูกปรับตำแหน่งลง กลายเป็นที่จับตาว่าแจ็กพอตจะตกที่ใคร
...ส่วนว่าที่ปลัดคลังคนใหม่แทน รังสรรค์ ศรีวรศาสตร์ ที่สมหมายบอกจะเสนอชื่อให้นายกฯ พิจารณาเพียงคนเดียว เพราะที่ผ่านมาเรียกตัวมาสัมภาษณ์แบบไม่เป็นทางการทุกคนแล้วนั้น ไม่แน่ใจว่าจะต้านกระแสคนนอกได้หรือไม่
...ต้องบอกว่ามาตรการช่วยผู้ประกอบการเอสเอ็มอีนั้น เงินกำลังจะหมุนไป เพราะล่าสุด วิเชษฐ วรกุล รองผู้จัดการทั่วไปสายงานธุรกิจ บรรษัทประกันสินเชื่ออุตสาหกรรมขนาดย่อม (บสย.) ลุยจัดกิจกรรมส่งเสริมสนับสนุนผู้ประกอบการเข้าถึงสินเชื่อ และการค้ำประกันสินเชื่อ เพื่อผลักดันให้มีการเข้าถึงสินเชื่อของผู้ประกอบการโอท็อป ร่วมกับกรมการพัฒนาชุมชน กระทรวงมหาดไทย และ 5 สถาบันการเงิน เช่น ธนาคารออมสิน ธ.ก.ส. ธนาคารกรุงไทย ธนาคารกรุงเทพ เป็นต้น ลุยปล่อยกู้โครงการสินเชื่อเพื่อผู้ประกอบการโอท็อปและวิสาหกิจชุมชนให้สูงสุดถึง 3 ล้านบาท โดยมี บสย.เป็นผู้ค้ำประกัน มีวงเงินทั้งโครงการรวม 1 หมื่นล้านบาท
...สถานการณ์ราคาสลากตอนนี้ ถือว่าบอร์ดใหม่เอาอยู่ เพราะเห็นขายกัน 80 บาทเกลื่อนเมือง แต่ส่วนแม่ค้าคนไหนจะใช้เทคนิคขอขายเลขสวยควบเลขไม่สวยก็เป็นอีกเรื่อง แต่เชื่อว่าหลายๆ มาตรการที่ออกไปแล้วและกำลังจะออกหลังจากนี้ น่าจะได้เห็นการโละโควตาของผู้ค้ารายใหญ่ แต่ต้องจับตากันต่อไปว่าจะมีการโยกโควตาไปให้เสือตัวใหม่หรือเปล่า นี่สิน่าสนใจ